Skat spænder ben for dig: Følg vores sikkerhedsråd – og gå glip af årsopgørelsen

Hvis du vil undgå, at andre brugere af pc'en skal snage i din årsopgørelse, skal du ifølge Skat sætte et bestemt flueben. Men så kan du heller ikke selv få din årsopgørelse at se.

Hvis du tjekker du din årsopgørelse på det lokale bibliotek, kan den næste bruger af pc'en få adgang til dine dybt personlige skatteoplysninger.

Det har Skat vidst længe, og når brugere klager over fejlen i systemet, bliver de spist af med en besked om, at man skal sætte et flueben i 'Gem ikke krypterede sider på disk' i browserens avancerede indstillingsmenu.

Men nu viser det sig, at det er et rigtig dårligt råd.

For godt nok er det korrekt, at den næste bruger af pc'en ikke får adgang til din årsopgørelse – men det gør du altså heller ikke selv.

En Version2-læser har gjort opmærksom på, at Adobe Reader-plugin'et til eksempelvis Internet Explorer kræver, at den krypterede pdf-fil af årsopgørelsen lagres i cachen, før den kan vises i browservinduet. Version2 har efterfølgende testet det og kan konstatere, at dette er korrekt - i hvert fald med Windows 7 og Internet Explorer 9.

Så hvis man følger Skats sikkerhedsråd, får man ikke sin årsopgørelse at se.

Formanden for Rådet for Større IT-Sikkerhed, Christian Wernberg-Tougaard, er pikeret:

Læs også: Skat beder CSC lappe hullet webløsning

»Det er godt nok ikke særlig gennemtænkt. De har fundet et quick fix, som ikke viser sig at holde i virkeligheden. Det understreger, at det offentlige generelt er for meget oppe i elfenbenstårnet i stedet for at lytte til eksperterne,« siger Christian Wernberg-Tougaard til Version2.

Det har ikke været muligt at få en kommentar fra Skat.